ประกาศคณะกรรมการกํากับตลาดทุน ที่ ทน. 46/2563 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมที่เน้นลงทุนในตราสารหนี้ที่มีความเสี่ยงสูงเพื่อแก้ปัญหา สภาพคล่อง เนื่องจากสถานการณ์โรคโควิด 19 \_\_\_\_\_\_\_\_\_\_\_\_\_\_\_\_\_\_\_\_\_\_\_ อาศัยอํานาจตามความในมาตรา 5 และมาตรา 16/6 วรรคสอง (1) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 109 วรรคหนึ่ง มาตรา 117 มาตรา 119 และมาตรา 124 วรรคหนึ่ง แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับตลาดทุนออกประกาศไว้ดังต่อไปนี้ข้อ ๑ ในประกาศนี้ "ผู้ลงทุนสถาบัน" หมายความว่า ผู้ลงทุนสถาบันตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามผู้ลงทุนสถาบัน ผู้ลงทุนรายใหญ่พิเศษและผู้ลงทุนรายใหญ่ แต่ไม่รวมถึงกองทุนส่วนบุคคลซึ่งบริษัทหลักทรัพย์รับจัดการเงินทุนของผู้ลงทุนรายใหญ่พิเศษหรือผู้ลงทุนรายใหญ่ "ผู้ลงทุนรายใหญ่" หมายความว่า ผู้ลงทุนรายใหญ่ตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามผู้ลงทุนสถาบัน ผู้ลงทุนรายใหญ่พิเศษและผู้ลงทุนรายใหญ่ "ตราสารหนี้ที่มีความเสี่ยงสูง" หมายความว่า ตราสารหนี้ที่ไม่มีลักษณะพิเศษ (plain bond) ซึ่งได้รับอนุญาตให้เสนอขายตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ และได้รับการจัดอันดับความน่าเชื่อถือของตราสารหรือผู้ออกอยู่ในอันดับที่ต่ํากว่าอันดับที่ลงทุนได้ (non-investment grade) หรือไม่ได้รับการจัดอันดับความน่าเชื่อถือ (unrated) "โครงการ" หมายความว่า โครงการจัดการกองทุนรวม "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม "ประกาศเกี่ยวกับการจัดตั้งและจัดการกองทุนรวม" หมายความว่า ประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบัน หรือผู้ลงทุนรายใหญ่พิเศษ รวมถึงประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียน ที่ออกหรือวางแนวปฏิบัติตามประกาศคณะกรรมการกํากับตลาดทุนดังกล่าว ข้อ ๒ ประกาศนี้ให้ใช้บังคับกับการจัดตั้งและจัดการกองทุนรวมที่ประสงค์จะเสนอขายเฉพาะต่อผู้ลงทุนสถาบันหรือผู้ลงทุนรายใหญ่ โดยมีนโยบายการลงทุนในตราสารหนี้ที่มีความเสี่ยงสูง ตามหลักเกณฑ์การลงทุนที่กําหนดไว้ในประกาศคณะกรรมการกํากับตลาดทุนว่าด้วยการลงทุนของกองทุนข้อ ๓ ในการจัดตั้งและจัดการกองทุนรวมตามประกาศนี้ บริษัทจัดการต้องปฏิบัติตามประกาศเกี่ยวกับการจัดตั้งและจัดการกองทุนรวม โดยอนุโลม เว้นแต่จะได้กําหนดไว้เป็นการเฉพาะในประกาศนี้ หรือประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียนที่ออกหรือวางแนวปฏิบัติตามประกาศดังกล่าวข้อ ๔ มิให้นําหลักเกณฑ์เกี่ยวกับข้อจํากัดการถือหน่วยลงทุนและการใช้สิทธิเกี่ยวกับหน่วยลงทุนตามที่กําหนดในประกาศคณะกรรมการกํากับตลาดทุนว่าด้วยหลักเกณฑ์เกี่ยวกับข้อจํากัดการถือหน่วยลงทุนในกองทุนรวมและหน้าที่ของบริษัทจัดการ มาใช้บังคับกับกองทุนรวมที่จัดตั้งตามประกาศนี้ข้อ ๕ กองทุนรวมที่จะได้รับอนุมัติให้จัดตั้งตามประกาศนี้ ต้องเป็นไปตามหลักเกณฑ์ดังต่อไปนี้ (1) เป็นกองทุนรวมประเภทไม่รับซื้อคืนหน่วยลงทุน หรือกองทุนรวมประเภทรับซื้อคืนหน่วยลงทุนโดยอัตโนมัติ ตามที่ระบุไว้ในโครงการ (auto redemption) (2) ยื่นคําขอจดทะเบียนกองทรัพย์สินเป็นกองทุนรวมต่อสํานักงานภายในวันที่ 30 ธันวาคม พ.ศ. 2564 (3) ชื่อของกองทุนรวมต้องเป็นไปตามหลักเกณฑ์ดังนี้ (ก) ระบุข้อความ "กองทุนรวมที่เน้นลงทุนในตราสารหนี้ที่มีความเสี่ยงสูงเพื่อแก้ปัญหาสภาพคล่อง เนื่องจากสถานการณ์โรคโควิด 19" ไว้ในชื่อ (ข) ระบุข้อความ "ห้ามขายผู้ลงทุนรายย่อย" ไว้ในส่วนท้ายของชื่อ (4) เริ่มมีการลงทุนในตราสารหนี้ที่มีความเสี่ยงสูงภายใน 6 เดือนนับแต่วันที่จดทะเบียนกองทรัพย์สินเป็นกองทุนรวมในครั้งแรก ทั้งนี้ ไม่ให้นําอัตราส่วนการลงทุนตามประกาศคณะกรรมการกํากับตลาดทุนว่าด้วยการลงทุนของกองทุนมาใช้บังคับภายในระยะเวลา 6 เดือนดังกล่าว (5) ในกรณีที่จะลงทุนในตราสารหนี้ที่มีความเสี่ยงสูงที่ผู้ออกมีวัตถุประสงค์ในการนําเงินที่ได้จากการขายตราสารหนี้ไปไถ่ถอนตราสารหนี้เดิมก่อน บริษัทจัดการต้องจัดให้มีกลไกที่ทําให้มั่นใจได้ว่าผู้ออกตราสารหนี้จะนําเงินไปใช้ตามที่ระบุไว้ เช่น การนําเงินที่ใช้ในการชําระราคาตราสารหนี้ไปฝากในบัญชีดูแลผลประโยชน์ของคู่สัญญา โดยกําหนดเงื่อนไขในการสั่งจ่าย (escrow account) เป็นต้นข้อ ๖ ให้บริษัทจัดการดําเนินการยกเลิกการเสนอขายหน่วยลงทุนของกองทุนรวมตามประกาศนี้ หากครบกําหนดระยะเวลาเสนอขายหน่วยลงทุนครั้งแรกของกองทุนรวมแล้ว ปรากฏว่ากองทุนรวมมีจํานวนผู้ถือหน่วยลงทุนไม่ถึง 10 ราย ข้อ ๗ ในกรณีที่กองทุนรวมตามประกาศนี้มีการเสนอขายหน่วยลงทุนเพิ่มเติม และมีพฤติการณ์ว่าผู้ออกตราสารหนี้หรือลูกหนี้ตามสิทธิเรียกร้องจะไม่สามารถชําระหนี้ได้ บริษัทจัดการจะดําเนินการให้ผู้ถือหน่วยลงทุนทุกรายที่มีชื่ออยู่ในทะเบียนผู้ถือหน่วยลงทุน ณ วันที่มีพฤติการณ์ว่าผู้ออกตราสารหนี้หรือลูกหนี้ตามสิทธิเรียกร้องจะไม่สามารถชําระหนี้ได้ เป็นผู้มีสิทธิในเงินได้สุทธิจากทรัพย์สินอื่นที่ได้จากการรับชําระหนี้ก็ได้ ทั้งนี้ ในการดําเนินการดังกล่าว บริษัทจัดการไม่ต้องนําตราสารหนี้หรือสิทธิเรียกร้องนั้นมารวมคํานวณมูลค่าทรัพย์สินสุทธิของกองทุนรวมข้อ ๘ เพื่อเป็นการคุ้มครองผู้ลงทุนให้ได้รับการปฏิบัติอย่างเป็นธรรมตามสิทธิที่พึงได้รับ และเพื่อให้มีมาตรฐานการดําเนินงานเป็นอย่างเดียวกัน ให้สํานักงานมีอํานาจประกาศกําหนดหลักเกณฑ์ เงื่อนไข และวิธีการในเรื่องดังต่อไปนี้ ให้บริษัทจัดการถือปฏิบัติได้ (1) การขายหรือรับซื้อคืนหน่วยลงทุน การเพิ่มหรือลดจํานวนหน่วยลงทุน การชําระเงินค่าขายคืนหน่วยลงทุน ตลอดจนเมื่อเกิดการคํานวณจํานวนหน่วยลงทุนหรือมูลค่าผิด (2) ค่าธรรมเนียมหรือค่าใช้จ่ายที่เรียกเก็บจากผู้ลงทุน (3) การควบหรือรวมกองทุนรวม (4) การรับชําระหนี้ด้วยหลักทรัพย์หรือทรัพย์สินอื่นของกองทุนรวม (5) การดําเนินการให้กองทุนรวมดํารงสภาพคล่องและวิธีปฏิบัติในกรณีที่ไม่สามารถดํารงสภาพคล่องได้ตามที่กําหนด (6) ข้อกําหนดอื่นใดเกี่ยวกับการจัดการกองทุนรวมเพื่อประโยชน์ในการคุ้มครองผู้ลงทุน หรือเพื่อให้มีมาตรฐานการดําเนินงานเป็นอย่างเดียวกันข้อ ๙ นอกจากที่ระบุไว้เป็นการเฉพาะแล้ว ให้สํานักงานมีอํานาจประกาศกําหนดหลักเกณฑ์ เงื่อนไข และวิธีการ ในรายละเอียดเกี่ยวกับเรื่องที่กําหนดในประกาศนี้เพื่อให้เกิดความชัดเจนในทางปฏิบัติ และเพื่อให้สํานักงานสามารถตรวจสอบการปฏิบัตินั้นได้ข้อ ๑๐ ในกรณีที่มีปัญหาอันเนื่องมาจากการอนุโลมใช้ประกาศเกี่ยวกับการจัดตั้งและจัดการกองทุนรวมตามประกาศนี้ ให้สํานักงานมีอํานาจกําหนดแนวทาง (guideline) ในรายละเอียดเพื่อประโยชน์ในการปฏิบัติตามหลักเกณฑ์ดังกล่าวได้ และเมื่อมีการปฏิบัติตามแนวทางดังกล่าว ให้ถือว่าบริษัทจัดการได้ปฏิบัติตามข้อกําหนดในประกาศนี้แล้วข้อ ๑๑ ในกรณีที่ปรากฏเหตุดังต่อไปนี้ ให้สํานักงานมีอํานาจเพิกถอนการอนุมัติให้จัดตั้งและจัดการกองทุนรวมได้ (1) มีการแก้ไขเพิ่มเติมโครงการหรือข้อผูกพันระหว่างผู้ถือหน่วยลงทุนกับบริษัทจัดการที่ขัดหรือแย้งกับกฎหมายว่าด้วยหลักทรัพย์และตลาดหลักทรัพย์ ตลอดจนประกาศ กฎ หรือคําสั่งที่ออกโดยอาศัยอํานาจแห่งกฎหมายดังกล่าว (2) มีผู้ถือหน่วยลงทุนของกองทุนรวมเป็นบุคคลอื่นใดที่มิใช่ผู้ลงทุนสถาบันหรือผู้ลงทุนรายใหญ่ตามที่ระบุไว้ในโครงการ ในกรณีที่สํานักงานสั่งเพิกถอนการอนุมัติให้จัดตั้งและจัดการกองทุนรวมตามวรรคหนึ่ง ให้บริษัทจัดการดําเนินการให้มีการเลิกกองทุนรวมทันทีข้อ ๑๒ เพื่อให้การบริหารจัดการกองทุนรวมเป็นไปตามนโยบายหรือหลักเกณฑ์ในการกํากับดูแลที่มีผลใช้บังคับในขณะนั้นหรือเพื่อประโยชน์ในการคุ้มครองผู้ลงทุน ในกรณีที่ปรากฏข้อเท็จจริงอย่างใดอย่างหนึ่งดังต่อไปนี้ ให้สํานักงานมีอํานาจสั่งการให้บริษัทจัดการกระทําการหรืองดเว้นกระทําการตามที่สํานักงานเห็นสมควรภายในระยะเวลาที่กําหนด (1) กองทุนรวมมีการจัดการที่มีลักษณะหรือรูปแบบเป็นไปตามหลักเกณฑ์หรือเงื่อนไขตามที่ประกาศเกี่ยวข้องกําหนด แต่มีข้อเท็จจริงซึ่งทําให้พิจารณาได้ว่าความมุ่งหมายหรือเนื้อหาสาระที่แท้จริง (substance) ของการจัดการกองทุนรวมนั้นเข้าลักษณะเป็นการหลีกเลี่ยงบทบัญญัติหรือหลักเกณฑ์ที่ออกตามกฎหมายว่าด้วยหลักทรัพย์และตลาดหลักทรัพย์ (2) การจัดการกองทุนรวมอาจขัดต่อนโยบายสาธารณะหรือนโยบายของรัฐที่เกี่ยวข้องกับตลาดทุน (3) การจัดการกองทุนรวมอาจก่อให้เกิดผลกระทบต่อความน่าเชื่อถือต่อตลาดทุนไทยโดยรวม (4) การจัดการกองทุนรวมอาจก่อให้เกิดความเสียหายต่อผู้ลงทุน หรืออาจทําให้ผู้ลงทุนไม่ได้รับความเป็นธรรม หรือผู้ลงทุนอาจไม่ได้รับข้อมูลที่ถูกต้องหรือเพียงพอประกอบการตัดสินใจลงทุน (5) การดําเนินการของกองทุนรวมไม่สอดคล้องกับโครงการที่ได้รับอนุมัติจากสํานักงาน อํานาจสั่งการตามวรรคหนึ่งให้รวมถึงการสั่งการในเรื่องดังนี้ (1) ชี้แจง หรือเปิดเผยข้อมูลเพิ่มเติม (2) แก้ไขลักษณะของกองทุนรวมให้ถูกต้อง (3) ระงับการเสนอขายหน่วยลงทุนเพิ่มเติมข้อ ๑๓ ประกาศนี้ใช้บังคับตั้งแต่วันที่ 1 สิงหาคม พ.ศ. 2563 เป็นต้นไปผู้มีอํานาจลงนาม - ประกาศ ณ วันที่ 20 กรกฎาคม พ.ศ. 2563 (นางสาวรื่นวดี สุวรรณมงคล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์ ประธานกรรมการ คณะกรรมการกํากับตลาดทุน